รัฐบาลไทย-ข่าวทำเนียบรัฐบาล-กระทรวงคมนาคมดำเนินโครงการศึกษาความเหมาะสมทางด้านวิศวกรรม เศรษฐกิจและสิ่งแวดล้อม และออกแบบรายละเอียดโครงข่ายทางเชื่อมระหว่างทางยกระดับอุตราภิมุขและทางพิเศษศรีรัช – วงแหวนรอบนอกฯ
วันพุธที่ 7 มิถุนายน 2560
กระทรวงคมนาคมดําเนินโครงการศึกษาความเหมาะสมทางด้านวิศวกรรม เศรษฐกิจและสิ่งแวดล้อม และออกแบบรายละเอียดโครงข่ายทางเชื่อมระหว่างทางยกระดับอุตราภิมุขและทางพิเศษศรีรัช – วงแหวนรอบนอกฯ
กระทรวงคมนาคม โดยสํานักงานนโยบายและแผนการขนส่งและจราจร (สนข.) ศึกษาความเหมาะสมทางด้านวิศวกรรม เศรษฐกิจและสิ่งแวดล้อม
และออกแบบรายละเอียดโครงข่ายทางเชื่อมระหว่างทางยกระดับอุตราภิมุข (ดอนเมืองโทลล์เวย์) และทางพิเศษศรีรัช-วงแหวนรอบนอกกรุงเทพมหานคร เพื่อเสริมโครงข่ายการเดินทาง บรรเทาปัญหาการจราจรติดขัดบริเวณคอขวด ให้ประชาชนได้รับความสะดวกในการเดินทางบนทางพิเศษโดยไม่ต้องลงสู่ถนนระดับพื้น และเป็นทางเลือกการเดินทางในชั่วโมงเร่งด่วน
นายอาคม เติมพิทยาไพสิฐ รัฐมนตรีว่าการกระทรวงคมนาคม เป็นประธานประชุมโครงการศึกษาความเหมาะสมทางด้านวิศวกรรม เศรษฐกิจและสิ่งแวดล้อม และออกแบบรายละเอียดโครงข่ายทางเชื่อมระหว่างทางยกระดับอุตราภิมุขและทางพิเศษศรีรัช - วงแหวนรอบนอกกรุงเทพฯ เมื่อวันที่ 1 มิถุนายน 2560 ณ ห้องประชุมกระทรวงคมนาคม โดยมี นายสรพงศ์ ไพฑูรย์พงษ์ ผู้ช่วยปลัดกระทรวงฯ นายชัยวัฒน์ ทองคําคูณ ผู้อํานวยการ สนข. ผู้แทนจากกรมทางหลวง การทางพิเศษแห่งประเทศไทย (กทพ.) และการรถไฟแห่งประเทศไทย เข้าร่วมการประชุม
สนข. ได้รายงานผลการศึกษาความเหมาะสมทางด้านวิศวกรรม เศรษฐกิจและสิ่งแวดล้อม และออกแบบรายละเอียดโครงข่ายทางเชื่อมฯ ดังนี้
1. แนวเส้นทางมีจุดเริ่มต้นบริเวณต่างระดับรัชวิภา ลอดใต้ทางยกระดับอุตราภิมุขไปตามแนวถนนกําแพงเพชร 2 ยกข้ามทางพิเศษศรีรัช ทางพิเศษศรีรัช - วงแหวนรอบนอกกรุงเทพฯ โครงการรถไฟฟ้าสายสีแดง ข้ามคลองเปรมประชากรแล้วเชื่อมเข้าทางพิเศษศรีรัช - วงแหวนรอบนอกกรุงเทพฯ
2. รูปแบบโครงการฯ เป็นทางยกระดับ ขนาด 4 ช่องจราจรไป-กลับ ความกว้างโครงสร้างแต่ละทิศทาง 10.40 เมตร ความยาวจากทางพิเศษศรีรัช - วงแหวนรอบนอกกรุงเทพฯ มุ่งหน้าทางยกระดับอุตราภิมุข ระยะทาง 1,397 เมตร ส่วนความยาวจากทางยกระดับอุตราภิมุขมุ่งหน้าทางพิเศษศรีรัช - วงแหวนรอบนอกกรุงเทพฯ ระยะทาง 2,280 เมตร
3. งบประมาณดําเนินการ ประกอบด้วย ค่าก่อสร้างงานโยธาและโครงสร้าง ค่างานระบบไฟฟ้าและเครื่องกล และรื้อย้ายสาธารณูปโภค จํานวน 4,230.5 ล้านบาท และค่าจัดกรรมสิทธิ์ที่ดิน 13 แปลง 1 ไร่ 2 งาน 95 ตารางวา จํานวน 272.67 ล้านบาท
4. รูปแบบการลงทุนที่เหมาะสมคือ การร่วมลงทุนระหว่างรัฐกับเอกชน (Public - Private Partnership : PPP) โดยการให้สัมปทานแก่เอกชน ซึ่งเอกชนเป็นผู้รับภาระความเสี่ยงด้านปริมาณจราจรและรายได้ รวมทั้งก่อสร้างและโอนให้เป็นของรัฐ โดยกําหนดอายุสิ้นสุดสัมปทาน พ.ศ. 2585 เพื่อให้เอกชนมีความมั่นใจว่าจะสามารถคืนทุนและมีผลตอบแทนตามที่คาดหวัง
5. ดําเนินการตามขั้นตอนใน พ.ร.บ. การให้เอกชนร่วมลงทุนในกิจการของรัฐ พ.ศ. 2556 โดยการให้เอกชนเข้าร่วมลงทุนแบบไม่ใช้วิธีประมูล หรือแบบที่คัดเลือกคุณสมบัติเบื้องต้นของเอกชนผู้ร่วมลงทุน และพิจารณาทําสัญญาร่วมลงทุนโดยอิงกับสัญญาสัมปทานเดิมของผู้รับสัมปทานตามสัญญาเดิมที่ได้ดําเนินการไปแล้ว
ทั้งนี้ สนข. จะเสนอรายละเอียดการดําเนินโครงการฯ และรูปแบบการลงทุนให้คณะกรรมการจัดระบบการจราจรทางบก (คจร.) พิจารณาในเดือนมิถุนายนนี้ โดยเสนอให้ คจร. เห็นชอบให้ กทพ. เป็นเจ้าของโครงการฯ และเปิดประมูลแบบ PPP ใช้วิธีเจรจากับรายเดิมคือ บริษัท ทางด่วนและรถไฟฟ้ากรุงเทพ จํากัด (มหาชน) ผู้ให้บริการทางพิเศษศรีรัช - วงแหวนรอบนอกกรุงเทพฯ และบริษัท ทางยกระดับดอนเมือง จํากัด (มหาชน) ผู้ให้บริการทางยกระดับอุตราภิมุข นอกจากนี้ ที่ประชุมได้มอบให้ สนข. ศึกษาแนวทางการเชื่อมต่อระหว่างทางพิเศษศรีรัชกับโครงการทางด่วนขั้นที่ 3 สายเหนือ ตอน N2 เพื่อเพิ่มประสิทธิภาพการเชื่อมโยงโครงข่ายทางพิเศษ และเพิ่มทางเลือกการเดินทางให้กับประชาชน คาดว่าจะใช้เวลาศึกษาประมาณ 8 เดือน